Universis presentes litteras inspecturis, Giraldus, vicecomes Bruciae, salutem in Domino. Noverit universitas vestra quod cum inter me, ex una parte, et Guillelmum praepositum et monachos Sancti Benedicti de Saltu, ex altera parte, super plassiis totius terrae suae questio verteretur, que plassia mea esse dicebant, tandem cum per testimonium virorum proborum didicerim me nullum jus habere in iisdem, ea jamdicto praeposito et monachis prout sunt per totam terram Sancti Benedicti in perpetuum et sine aliqua reclamatione quitavi, ita quod ego et successores mei, sive praepositus et servientes mei vel successorum meorum, nullam justitiam habebimus vel habere poterimus in iisdem vel emendam, sed praepositus et monachi Sancti Benedicti de eisdem plassiis suam penitus sine contradictione aliqua poterunt facere voluntatem, dando et vendendo quibuscumque voluerint et alienando, et fide corporaliter prestita concessi quod contra quitationem istam per me vel per alium de caetero non venirem, volens insuper et concedens quod haeredes mei teneantur in perpetuum ad observationem praemissorum, supplicans insuper Guillelmo, archipresbitero de Argentonio, quod super hoc jamdicto praeposito et monachis daret litteras sigilli sui munimine confirmatas. Ad majorem ergo firmitatem et evidentiam in posterum pleniorem praesentes litteras dicto praeposito et monachis dedi sigilli mei munimine roboratas. Actum anno Domini millesimo ducentesimo [tricesimo] tertio, mense februario.